DOI: 10.14457/tu.the.2023.759
title: แผนธุรกิจปราณสุข เรสซิเดนซ์

description: ปัจจุบันการขยายตัวของภาคธุรกิจและอุตสาหกรรม ส่งผลให้เกิดการอพยพย้ายถิ่นฐานของประชากรเข้ามาตั้งถิ่นฐานในเมืองเพิ่มมากขึ้น โดยสาเหตุหลักของการย้ายถิ่นฐาน คือ ด้านการงาน เช่น การย้ายงาน หางานทำ และ ด้านครอบครัว เช่น การขยายครอบครัว แยกครอบครัว ซึ่งทำให้ที่อยู่อาศัยในเขตกรุงเทพมหานครมีความหนาแน่นและมีราคาสูงมากขึ้น ทำให้โอกาสในการเข้าถึงปัจจัยด้านที่อยู่อาศัยลดลง จึงได้มีการขยายตัวของพื้นที่สำหรับอยู่อาศัยออกสู่จังหวัดใกล้เคียง ซึ่งปทุมธานีเป็นจังหวัดหนึ่งที่ได้รับผลจากการขยายตัวนี้ จังหวัดปทุมธานีจึงกลายเป็นพื้นที่รองรับการย้ายเข้ามาตั้งถิ่นฐานและประกอบสัมมาอาชีพของคนจากทุกภูมิภาคของประเทศ โดยที่รูปแบบของครอบครัวผสมผสานหลายช่วงวัยมีอัตราการเพิ่มขึ้นอย่างมีนัยสำคัญ ซึ่งเป็นผลมาจากจำนวนประชากรที่เป็นผู้สูงอายุของประเทศมีแนวโน้มเพิ่มขึ้นอย่างต่อเนื่องทุกปี ทำให้การขยายครอบครัวในปัจจุบันจะต้องมีผู้สูงอายุร่วมเป็นสมาชิกด้วย แต่การที่คนวัยทำงานจะให้ดูแลผู้สูงอายุตลอดเวลาย่อมเป็นไปได้ยากอย่างแน่นอน โดยที่ปัจจุบันเทคโนโลยีเข้ามามีส่วนช่วยเพิ่มความสะดวกสบายและอำนวยความสะดวกต่อผู้คนมากขึ้น จึงจะเห็นได้ว่าที่อยู่อาศัยในปัจจุบันล้วนมีเทคโนโลยีเข้ามาเป็นส่วนประกอบด้วย เช่น ระบบเปิด-ปิดไฟอัตโนมัติ ระบบปรับอุณหภูมิอัตโนมัติ เป็นต้น ซึ่งอุปกรณ์เหล่านี้มีส่วนช่วยผู้คนในยุคปัจจุบันที่ต้องดูแลผู้สูงอายุได้เป็นอย่างมาก รวมทั้งค่านิยมในเรื่องของความเชื่อ เรื่องฮวงจุ้ย ก็เข้ามามีบทบาทในการตัดสินใจเลือกซื้อที่อยู่อาศัยด้วยเช่นกัน ซึ่งผู้คนในยุคปัจจุบันมักจะคำนึงถึงปัจจัยที่เกี่ยวกับฮวงจุ้ย เช่น ทิศของหน้าบ้าน ตำแหน่งและขนาดของประตูทางเข้าบ้าน ตำแหน่งของห้องครัว ตำแหน่งของห้องน้ำ หรือแม้แต่กระทั้งการจัดสวนรอบบ้าน เป็นต้น จากเหตุผลข้างต้นที่กล่าวมา ทำให้ผู้จัดทำสนใจในธุรกิจโครงการอสังหาริมทรัพย์ ประเภทบ้านเดี่ยว ในจังหวัดปทุมธานี จึงได้เริ่มทำแผนธุรกิจปราณสุข เรสซิเดนซ์ ที่เป็นธุรกิจเกี่ยวกับโครงการอสังหาริมทรัพย์เพื่อขาย ประเภทบ้านเดี่ยว ที่เหมาะกับคนทำงานที่มีความต้องการจะขยายครอบครัว โดยที่ไม่ไกลจากบ้านเดิม หรือใกล้กับที่ทำงาน โดยการออกแบบบ้านและวางตำแหน่งห้องจะคำนึงถึงหลักฮวงจุ้ยประกอบด้วย และมีการนำเทคโนโลยีเข้ามามีส่วนช่วยเพิ่มความสะดวกสบายและความปลอดภัยในการอยู่อาศัยด้วย เพื่อให้ผู้อยู่อาศัยเกิดความรู้สึกสงบ อบอุ่น และสะดวกสบายมากที่สุด นอกจากนี้ทางผู้จัดทำได้ทำการวิจัยตลาด โดยการสัมภาษณ์เชิงลึก (In-dept interview) เพื่อให้ทราบถึงความเข้าใจของธุรกิจในมุมมองของกลุ่มลูกค้าเป้าหมาย พฤติกรรม ทัศนคติที่มีต่อธุรกิจ และปัจจัยที่มีผลต่อการตัดสินใจซื้ออสังหาริมทรัพย์ประเภทบ้านเดี่ยว โดยเลือกสัมภาษณ์ผ่านกลุ่มเป้าหมายหลัก ที่มีอายุตั้งแต่ 30 – 50 ปี ขึ้นไป และกลุ่มเป้าหมายรอง ที่มีอายุตั้งแต่ 51 – 65 ปี ขึ้นไป ที่เป็นคนที่ทำงานในระดับผู้จัดการ หรืออยู่อาศัยในพื้นที่จังหวัดปทุมธานี และจากการสัมภาษณ์ ทำให้สามารถนำข้อมูลที่ได้ รวมกับการค้นคว้าจากงานวิจัยอื่นๆที่เกี่ยวข้อง มาวางแผนทางกลยุทธ์ต่างๆ ทั้งเรื่องของผลิตภัณฑ์ทั้งในด้านของการออกแบบบ้าน สิ่งอำนวยความสะดวกในโครงการ ทำเลที่ตั้ง ราคา การบริการหลังการขาย และโปรโมชั่นส่งเสริมการขาย เป็นต้น สำหรับกลยุทธ์ทางการเงินของธุรกิจ ปราณสุข เรสซิเดนซ์ ใช้เงินลงทุนตั้งต้น 85,000,000 บาท มีสัดส่วนเงินทุนของเจ้าของกิจการต่อสัดส่วนเงินทุนของสถาบันการเงิน 35:65 และได้มีการวิเคราะห์ความเป็นไปได้ของโครงการ ระยะเวลา 3 ปี พบว่า มูลค่ากิจการสุทธิ (NPV) เท่ากับ 37,922,123 บาท และมีอัตราผลตอบแทน (IRR) สูงถึง 155% ซึ่งมากกว่าต้นทุนทางการเงินเฉลี่ย (WACC) ที่เท่ากับ 12.48% ประกอบกับมีระยะเวลาการคืนทุนทั้งหมด 1 ปี 4 เดือน จึงคาดการณ์ว่าธุรกิจมีความน่าสนใจในการลงทุน ทั้งโอกาสในการทำธุรกิจ ความต้องการของตลาด และผลกำไรที่คาดว่าจะได้รับ